**Motyvacinis laiškas**

Sveiki, esu Ignas Galicinas, Kauno Technologijos Universiteto Ekonomikos ir Verslo fakulteto antro kurso ekonomikos studijų programos studentas. Jau pusantrų metų aktyviai veikiu fakultetinėje studentų atstovybėje VFSA ir šiame laiške pabandysiu išdėstyti, kodėl pretenduoju į pirmininko poziciją.

Visų pirma, nuo pat pirmų prisilietimų su šia organizacija aktyviai įsitraukiau į įvairias veiklas. Iš pat pradžių net negalėjau pagalvoti, kad dalyvavimas susirinkimuose ar pusryčiai šeštą ryto atstovybės patalpose gali būti kažkas daugiau, nei smagus laiko praleidimas ir kasdienės rutinos universitete paįvairinimas. Laikas bėgo, organizacija didėjo ir augo, tačiau tuo pat metu didėjo ir atsakomybių skaičius, kurį turėjau įveikti. Aktyviai įsitraukiau į verslo projektų komitetą ir jau pirmo kurso pabaigoje tapau šio komiteto koordinatorius. Džiaugiuosi, jog pavyko įgyvendinti jau ilgą laiką tiek studentų, tiek fakulteto administracijos, tvyrojusią idėją – įkurti fakultete laisvalaikio zoną. Per šį laikotarpį padariau ne tik tai – suorganizuota akcija į vaikų namus, prisidėta prie renginių organizavimo tiek iš komiteto, tiek iš idėjų realizavimo pusės, o šiuo metu esu vienas iš pagrindinių koordinatorių organizuojant jau tradicija tapusį seminarų ciklą „Veik.Valdyk.Vadovauk.“. Buvau pradžios mentorius pirmakursiams, kuriems padėjau įsilieti į universiteto bendruomenę ir suteikiau atsakymus į iškilusius klausimus. Taip pat esu akademinės grupės seniūnas ir atstovauju grupės nuomonę bei dalyvauju problemų sprendime ir grįžtamo ryšio teikime bendradarbiaujant su fakulteto dėstytojais ir administracija.

Turbūt kyla klausimas, kodėl visa tai turėtų būti kažkam įdomu ir kodėl noriu užimti pirmininko poziciją? Pagrindinis dalykas tas, jog šioje organizacijoje atradau save ir galiu puikiai save realizuoti. Išmokau naudotis universiteto teikiamomis galimybės ir įgijau patirties įvairiose srityse. Mane motyvuoja organizacijoje esantys žmonės, kiekvienas įvykęs bei daromas pokytis ar projektas, todėl neketinu sustoti ir noriu toliau augti su šia organizacija bei vesti ją į priekį. Tikiu, kad turimos kompetencijos ir žinios leis toliau puoselėti fakulteto bei studentų atstovybės bendruomenės gerovę, o augantis galimybių skaičius ir asmeninių kompetencijų ugdymas bus prieinamas kiekvienam to norinčiam studentui.

Pagarbiai,

Ignas Galicinas